Návrh SMERNICA RADY, ktorou sa upravuje smernica Európskeho parlamentu a Rady 2013/34/EÚ z dôvodu pristúpenia Chorvátska /* COM/2014/0391 final - 2014/0198 (NLE) */





DÔVODOVÁ SPRÁVA 1. KONTEXT NÁVRHU Návrh smernice Rady, ktorou sa upravuje smernica 2013/34/EÚ, je nevyhnutný z dôvodu pristúpenia Chorvátskej republiky k Európskej únii. Zmluva o pristúpení Chorvátskej republiky k Európskej únii[1] (ďalej len „zmluva o pristúpení“) bola podpísaná všetkými členskými štátmi Európskej únie a Chorvátskou republikou v Bruseli 9. decembra 2011. V článku 3 ods. 3 zmluvy o pristúpení sa stanovuje, že zmluva nadobudne účinnosť 1. júla 2013 za predpokladu, že pred uvedeným dátumom boli uložené všetky ratifikačné listiny. Článok 3 ods. 4 zmluvy o pristúpení umožňuje inštitúciám Únie prijať pred pristúpením opatrenia, ktoré sú uvedené okrem iného v článku 50 Aktu o podmienkach pristúpenia Chorvátskej republiky[2] (ďalej len „akt o pristúpení“). Tieto opatrenia nadobúdajú účinnosť iba za podmienky a ku dňu nadobudnutia platnosti zmluvy o pristúpení. V článku 50 aktu o pristúpení sa stanovuje, že ak si akty inštitúcií prijaté pred pristúpením vyžadujú úpravy z dôvodu pristúpenia, pričom nevyhnutné úpravy neboli stanovené v tomto akte o pristúpení alebo v jeho prílohách, Rada alebo Komisia (ak boli pôvodné akty prijaté Komisiou) prijme potrebné akty. Smernica 2013/34/EÚ bola prijatá 26. júna 2013 a uverejnená v Úradnom vestníku Európskej únie 29. júna 2013. Nezahŕňa potrebné odkazy na spoločnosti so sídlom v Chorvátsku, ktoré by mali patriť do rozsahu pôsobnosti príslušnej smernice. Smernicou Rady 2013/24/EÚ z 13. mája 2013, ktorou sa z dôvodu pristúpenia Chorvátskej republiky upravujú určité smernice v oblasti práva obchodných spoločností, sa upravili smernice 78/660/EHS a 83/349/EHS s cieľom pridať do rozsahu pôsobnosti uvedených smerníc príslušný zoznam chorvátskych spoločností s ručením obmedzeným. Tieto smernice však boli zrušené, keď smernica 2013/34/EÚ nadobudla účinnosť v júli 2103. Preto je potrebné zohľadniť tento vývoj právnych predpisov Únie a smernicu 2013/34/EÚ zodpovedajúcim spôsobom upraviť. Tento návrh smernice Rady zahŕňa technické úpravy smernice 2013/34/EÚ, ktoré sa vyžadujú z dôvodu pristúpenia Chorvátska. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Keďže tento návrh je čisto technickej povahy a nevyžaduje si žiadne podstatné zmeny smernice 2013/34/EÚ, konzultácie so zainteresovanými stranami ani posúdenia vplyvu nie sú potrebné. 3. PRÁVNE PRVKY NÁVRHU Právnym základom pre tento návrh je článok 50 Aktu o podmienkach pristúpenia Chorvátskej republiky. Zásady subsidiarity a proporcionality sa plne dodržujú. V rámci zásady subsidiarity je potrebné opatrenie Únie (článok 5 ods. 3 ZEÚ), pretože ide o technické úpravy právnych aktov, ktoré prijala Únia. Návrh rešpektuje zásadu proporcionality (článok 5 ods. 4 ZEÚ), pretože neprekračuje rámec toho, čo je potrebné na dosiahnutie sledovaných cieľov. 4. VPLYV NA ROZPOČET Návrh nemá vplyv na rozpočet Únie. 2014/0198 (NLE) Návrh SMERNICA RADY, ktorou sa upravuje smernica Európskeho parlamentu a Rady 2013/34/EÚ z dôvodu pristúpenia Chorvátska (Text s významom pre EHP) RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na akt o pristúpení Chorvátska, a najmä na jeho článok 50, so zreteľom na návrh Európskej komisie, keďže: (1) Podľa článku 50 aktu o pristúpení Chorvátska, ak si akty inštitúcií prijaté pred pristúpením vyžadujú úpravy z dôvodu pristúpenia, pričom nevyhnutné úpravy neboli uvedené v uvedenom akte o pristúpení ani v jeho prílohách, Rada na tento účel kvalifikovanou väčšinou prijme na návrh Komisie potrebné akty, ak pôvodný akt nebol prijatý Komisiou. (2) Príslušné druhy chorvátskych podnikov by sa mali zahrnúť do prílohy I a II k smernici 2013/34/EÚ s cieľom stanoviť príslušný rozsah pôsobnosti pre uplatňovanie koordinačných opatrení stanovených v uvedenej smernici v Chorvátsku. Rozsah zmien by sa mal obmedziť na technické úpravy vyžadované z dôvodu pristúpenia Chorvátska. (3) Smernica 2013/34/EÚ ([3]) by sa preto mala zodpovedajúcim spôsobom zmeniť, PRIJALA TÚTO SMERNICU: Článok 1 Smernica 2013/34/EÚ sa mení, ako je uvedené v prílohe k tejto smernici. Článok 2 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 20. júla 2015. Bezodkladne o tom informujú Komisiu. Členské štáty môžu stanoviť, že sa ustanovenia uvedené v prvom pododseku majú uplatňovať najprv na účtovnú závierku za účtovný rok začínajúci sa 1. januára 2016 alebo počas kalendárneho roku 2016. Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 3 Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie. Článok 4 Táto smernica je určená členským štátom. V Bruseli Za Radu predseda [1] Ú. v. EÚ L 112, 24.4.2012, s. 10. [2] Ú. v. EÚ L 112, 24.4.2012, s. 21. [3] Smernica Európskeho parlamentu a Rady 2013/34/EÚ z 26. júna 2013 o ročných účtovných závierkach, konsolidovaných účtovných závierkach a súvisiacich správach určitých druhov podnikov, ktorou sa mení smernica Európskeho parlamentu a Rady 2006/43/ES a zrušujú smernice Rady 78/660/EHS a 83/349/EHS (Ú. v. EÚ L 182, 29.6.2013, s. 19). PRÍLOHA k návrhu SMERNICE RADY, ktorou sa upravuje smernica Európskeho parlamentu a Rady 2013/34/EÚ z dôvodu pristúpenia Chorvátska Smernica 2013/34/EÚ sa mení takto: 1. V prílohe I sa za údaje týkajúce sa Francúzska vkladá tento text: „– v Chorvátsku: dioničko društvo, društvo s ograničenom odgovornošću;“. 2. V prílohe II sa za údaje týkajúce sa Francúzska vkladá tento text: „– v Chorvátsku: javno trgovačko društvo, komanditno društvo, gospodarsko interesno udruženje;“.